Návrh

Vyhláška

Ministerstva spravodlivosti Slovenskej republiky
z....................2006

o odmenách, náhradách výdavkov a náhradách za stratu času pre znalcov, tlmočníkov a prekladateľov 

Ministerstvo spravodlivosti Slovenskej republiky podľa § 33 písm. b), c), e) až g) zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov (ďalej len „zákon“) ustanovuje:

Čl. I
Vyhláška Ministerstva spravodlivosti Slovenskej republiky č. 491/2004 Z. z., o odmenách, náhradách výdavkov a náhradách za stratu času pre znalcov, tlmočníkov a prekladateľov sa mení a dopĺňa takto:

1. V § 4 sa dopĺňa odsekmi 5 a 6, ktoré znejú: 

„(5) V prípade ohodnocovania nedokončenej stavby sa za východiskovú hodnotu podľa odseku 2 rozumie východisková hodnota dokončenej stavby.

(6) Ak je znaleckou úlohou stanovenie hodnoty nehnuteľností a stavieb k rôznym rozhodným termínom, patrí znalcovi podielová odmena za ohodnotenie k jednému rozhodnému termínu a za ohodnotenie k ostatným rozhodným termínom sa odmena stanoví podľa § 3. Obdobne sa postupuje pri podaní opakovaného znaleckého úkonu na tú istú nehnuteľnosť alebo stavbu.“.

2. V § 12 ods.4 sa slovo „a“ nahrádza slovom „ až“.

3. V § 16 odsek 2 znie: „ (2)  Ak je znalec, tlmočník alebo prekladateľ platiteľom dane z pridanej hodnoty, znalečné určené podľa tejto vyhlášky je vrátane dane z pridanej hodnoty.“.

4. V § 16 sa vypúšťa odsek 4. 

Čl. II

Táto vyhláška nadobúda účinnosť 1. júla 2006.